Temeljem članka 8. Odluke o poticajima u razvoju poljoprivrede na području Općine Bizovac (“Službeni glasnik općine Bizovac br.1/09. ) i Programa subvencije kapitalnih ulaganja u projekte poljoprivredne proizvodnje u 2010. godini na području Općine Bizovac (“Službeni glasnik općine Bizovac br. 1/10.), Povjerenstvo za provedbu postupka dodjele subvencija za poticanje razvoja poljoprivrede na području Općine Bizovac objavljuje

JAVNI POZIV

za podnošenje zahtjeva za sufinanciranje osiguranja usjeva i trajnih nasada od 
mogućih šteta poljoprivrednim proizvonačima na području Općine Bizovac u 2010. godini

1. PREDMET JAVNOG POZIVA

Predmet javnog poziva je dodjela nepovratnih financijskih sredstava iz Proračuna općine Bizovac za 2010. godinu za izvršena osiguranja usjeva od mogućih šteta na poljoprivrednim kulturama, poljoprivrednim proizvonačima na području općine Bizovac u 2010. godini.

2. KORISNICI SUBVENCIJE

Korisnici subvencije su poljoprivredna gospodarstva upisana u Upisnik poljoprivrednih gospodarstava, a imaju status trgovačkog društva, obiteljskog poljoprivrednog gospodarstva, obrta ili zadruge.

3. UVJETI ZA DODJELU SUBVENCIJE

Subvencija osiguranja usjeva se može ostvariti uz ispunjavanje sljedećih uvjeta:

· da se prebivalište, odnosno sjedište korisnika nalazi na području općine Bizovac,
· da se usjev ili nasad nalazi na području Općine Bizovac
· da je polica osiguranja usjeva od mogućih šteta zaključena u razdoblju od 1.siječnja do 31.listopada tekuće godine

Općina Bizovac sudjeluje u sufinanciranju do 25% troškova plaćene premije osiguranja, odnosno premije po skupnoj polici osiguranja.

Najmanji iznos subvencije iznosi 100,00 kn, a najviši iznos 2.000,00 kn za pojedinog korisnika.

Ukoliko je podnositelj zahtjeva zadruga, korisnik je svaki član zadruge koji je obuhvaćen skupnom policom osiguranja.

4. ROK ZA PODNOŠENJE ZAHTJEVA

Zahtjevi za dodjelu sredstava potpore po objavljenom javnom pozivu mogu se podnositi najkasnije do 31.listopada tekuće godine.

Povjerenstvo razmatra zahtjeve prema redoslijedu podnošenja potpunog zahtjeva, a do utroška sredstava.

Odobrena sredstva će se isključivo isplatiti na žiro-račun podnositelja zahtjeva.

5. DOKAZI O ISPUNJAVANJU UVJETA

Korisnik subvencije podnosi zahtjev za subvenciju na propisanom obrascu, te uz zahtjev za subvenciju prilaže:

· Dokaz da je podnositelj zahtjeva upisan u Upisnik poljoprivrednih gospodarstava,

· Dokaz o zaključenoj polici osiguranja,

· Potvrdu osiguravajućeg društva s kojim je sklopljena polica, potpisana od osobe ovlaštene za zastupanje, da je ugovaratelj osiguranja izvršio uplatu police,

· Dokaz da nije dužan Općini Bizovac po bilo kojoj osnovi
· Dokaz da su podmirene obveze za vodnu naknadu,

· Presliku žiro-računa korisnika.

Nepotpuni zahtjevi neće se razmatrati.

Obrazac zahtjeva može se zatražiti u Jedinstvenom upravnom odjelu općine Bizovac.

Zahtjevi s propisanom dokumentacijom predaju se na adresu Općina Bizovac, Kralja Tomislava 89,  s naznakom “ zahtjev za dodjelu subvencije za poticanje razvoja poljoprivrede”.

Sve informacije mogu se dobiti u Jedinstvenom upravnom odjelu općine Bizovac osobno ili na telefon broj 031/ 675-301.

Povjerenstvo za dodjelu subvencija 
za poticanje razvoja poljoprivrede
